MT Il-Ġurnal Uffiċjali tal-Unjoni Ewropea L 305/47

REGOLAMENT TAL-KUMMISSJONI (UE) Nru 1127/2014

tal-20 ta' Ottubru 2014

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta' residwu għal amitrol, dinokap, fipronil, flufenaċet, pendimetalina, propiżammid u piridat f'ċertu prodotti jew fuqhom

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b'mod partikolari l-Artikolu 14(1)(a), l-Artikolu 18(4) u l-Artikolu 49(2) tiegħu,

Billi:

(1) Għall-amitrol, il-flufenaċet, il-pendimetalina u l-piridat, il-livelli massimi ta' residwu (maximum residue levels — MRLs) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għad-dinokap u l-fipronil, l-MRLs ġew stabbiliti fil-Parti A tal-Anness III ta' dak ir-Regolament.

(2) Għall-amitrol, l-Awtorità Ewropea dwar is-Sigurtà fl-Ikel, minn hawn 'il quddiem “l-Awtorità”, ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (2). L-Awtorità kkonkludiet li fir-rigward tal-MRLs fi frott taċ-ċitru, lewż, ġellewż, ġewż, frott taż-żerriegħa, frott bil-għadma, għeneb tal-mejda u tal-inbid, passolina, gooseberries, żebbuġ tal-mejda u żebbuġ għall-produzzjoni taż-żejt, xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi m'hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(3) Għad-dinokap, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (3). L-awtorizzazzjonijiet eżistenti kollha għal prodotti għall-protezzjoni tal-pjanti li fihom is-sustanza attiva dinokap ġew irrevokati. Għaldaqstant huwa xieraq li jiġu ffissati l-MRLs fil-limitu speċifiku ta' determinazzjoni jew il-livell ta' MRLs tal-Codex li huma sikuri għall-konsumaturi fl-Unjoni. Huwa xieraq ukoll li tinbidel id-definizzjoni tar-residwu.

(4) L-Awtorità indikat li l-MRLs eżistenti għad-dinokap fl-għeneb tal-inbid u fil-bettiegħ jistgħu jqajmu tħassib dwar il-protezzjoni tal-konsumaturi. L-MRLs għal dawk il-prodotti għandhom jiġu ffissati fil-limitu speċifiku ta' determinazzjoni jew fuq l-MRL prestabbilit skont l-Artikolu 18(1)(b) tar-Regolament (KE) Nru 396/2005.

(5) Għall-fipronil, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (4). Huwa rrakkomandat li jitbaxxew l-MRLs għall-brassicas bil-fjuri u bir-ras, ix-xaħam u l-fwied tal-ħnieżer, annimali bovini, nagħaġ u mogħoż, il-kliewi tal-ħnieżer, il-fwied u l-bajd tat-tjur. Għal prodotti oħrajn huwa rrakomandat li l-MRLs jogħlew jew jinżammu dawk eżistenti.

(6) Skont l-Artikolu 53 tar-Regolament (KE) Nru 1107/2009 tal-Parlament Ewropew u tal-Kunsill (5), fl-10 ta' Frar 2012, il-Ġermanja nnotifikat lill-Kummissjoni dwar l-awtorizzazzjoni temporanja tal-prodotti għall-protezzjoni tal-pjanti li fihom is-sustanza attiva fipronil, minħabba tifqigħa tal-ispeċi Elateridae, periklu li ma setax jiġi kkontrollat b'mod effettiv permezz ta' mezz raġonevoli ieħor. Konsegwentement, il-Ġermanja nnotifikat ukoll lill-Istati Membri l-oħra, lill-Kummissjoni u lill-Awtorità, skont l-Artikolu 18(4) tar-Regolament (KE) Nru 396/2005, bit-talba tagħha biex jogħla l-MRL fix-xaħam tat-tjur, billi patata li fiha residwi tal-fipronil konformi mal-MRL eżistenti fil-patata tista' tiġi mitmugħa lit-tiġieġ, u dan iwassal għal residwi ogħla mill-MRL eżistenti fix-xaħam tat-tjur.

(7) Il-Ġermanja ressqet valutazzjoni xierqa tar-riskji għall-konsumatur lill-Kummissjoni u pproponiet MRLs temporanji fuq dik il-bażi.

(8) L-Awtorità vvalutat id-dejta pprovduta u ħarġet opinjoni motivata dwar is-sikurezza tal-MRLs temporanji proposti skont l-Artikolu 18(4) tar-Regolament (KE) Nru 396/2005 (6). Hija kkonkludiet li ma jistax jiġi eskluż riskju potenzjali fit-tul għas-saħħa tal-konsumatur.

(9) Billi l-esponiment għal residwi minn prodotti differenti kkontribwixxa għar-riskju potenzjali fit-tul għas-saħħa tal-konsumatur, l-awtorizzazzjonijiet għall-użi fuq kaboċċi u l-kaboċċi tal-weraq twal kienu rtirati fuq talba tad-detentur tal-awtorizzazzjoni.

(10) Ir-Regolament tal-Kummissjoni (UE) Nru 212/2013 (7) daħal fis-seħħ fl-1 ta' April 2013, u b'hekk emenda l-Anness I tar-Regolament (KE) Nru 396/2005.

(11) Il-Kummissjoni Ewropea talbet lill-Awtorità biex terġa' tikkalkula l-livelli tar-residwi mistennija tal-fipronil f'kommoditajiet ta' oriġini mill-annimali u l-esponiment tal-konsumatur li jirriżulta minn dawk il-livelli ta' residwi, filwaqt li jitqies l-irtirar tal-awtorizzazzjonijiet għal użi fuq il-kaboċċi u l-kaboċċi tal-weraq twal u l-emenda tal-Anness I tar-Regolament (KE) Nru 396/2005. L-Awtorità ressqet opinjoni motivata dwar il-modifika tal-MRLs wara l-irtirar tal-użi fuq il-kaboċċi u l-kaboċċi tal-weraq twal skont l-Artikolu 43 tar-Regolament (KE) Nru 396/2005 (8). Hija kkonkludiet li l-MRLs proposti huma appoġġati kif xieraq minn dejta u ma ġie identifikat l-ebda riskju għall-konsumatur.

(12) Għall-flufenaċet, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (9). Hija rrakkomandat li jitbaxxew l-MRLs għall-fwied tal-ħnieżer, annimali bovini, nagħaġ, mogħoż u tjur. Għal prodotti oħrajn huwa rrakomandat li l-MRLs jogħlew jew jinżammu dawk eżistenti. L-Awtorità kkonkludiet li fir-rigward tal-MRLs għall-frawli, riħan blu, cranberries, passolina u gooseberries xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi m'hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(13) Għall-pendimetalina, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (10). Hija rrakkomandat li jitbaxxew l-MRLs għaz-zunnarija, ħxejjex legumi (friski), legumi (niexfa), karawett, żerriegħa tal-ġirasol, żerriegħa tas-sojja, żerriegħa tal-qoton, laħam u xaħam tal-majjali, annimali bovini, nagħaġ, mogħoż u tjur, ħalib u bajd tal-għasafar. B'kunsiderazzjoni tal-informazzjoni addizzjonali dwar il-prattiki agrikoli tajbin pprovduta mill-Ġermanja u l-Pajjiżi l-Baxxi u billi m'hemm l-ebda riskju għall-konsumaturi, l-MRLs għaz-zunnarija għandhom ikunu stipulati fl-Anness II tar-Regolament (KE) Nru 396/2005 fil-livell eżistenti. Se ssir reviżjoni ta' dak l-MRL; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament. Għal prodotti oħrajn l-Awtorità rrakomandat li jiżdied il-livell tal-MRLs jew jibqa' dak eżistenti.

(14) L-Awtorità kkonkludiet li fir-rigward tal-MRLs għal pendimetalina fil-frawli, tewm, basal, xalott, tadam, bżar, brunġiel, kukurbit b'qoxra li tittiekel u li ma tittikilx, qaqoċċ, kurrat, kliewi u fwied tal-majjal, annimali bovini, nagħaġ u mogħoż u fwied tat-tjur, xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi m'hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(15) L-Awtorità kkonkludiet li fir-rigward tal-MRLs għall-pendimetalina għall-witloof, żerriegħa tal-lift, infużjonijiet erbali (imnixxfa jew fjuri) u ħwawar (frott jew berries) xi informazzjoni ma kinitx disponibbli u li kienet meħtieġa aktar konsiderazzjoni mill-maniġers tar-riskji. L-MRLs għal dawk il-prodotti għandhom jiġu ffissati fil-limitu speċifiku ta' determinazzjoni jew fuq l-MRL prestabbilit fl-Artikolu 18(1)(b) tar-Regolament (KE) Nru 396/2005.

(16) L-Awtorità kkonkludiet li fir-rigward tal-MRLs għall-pendimetalina fl-għeruq mustarda, zunnarija bajda u għeruq tat-tursin l-ebda informazzjoni ma kienet disponibbli u li kien hemm il-ħtieġa ta' aktar kunsiderazzjoni mill-amministraturi tar-riskji. Fid-dawl tal-informazzjoni addizzjonali dwar il-prattiki agrikoli tajbin pprovduta mill-Ġermanja, l-Latvja u l-Pajjiżi l-Baxxi u billi ma hemm l-ebda riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(17) Fir-rigward tal-pendimetalina f'leħjet il-bodbod, infużjonijiet erbali (imnixxfa, għeruq), ħwawar (żrieragħ) u karwija, l-Awtorità ressqet opinjoni dwar l-MRLs għal dawk il-prodotti (11).

(18) Għall-propiżammid, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (12). L-Awtorità pproponiet li tinbidel id-definizzjoni tar-residwu. Hija rrakkomandat li jitbaxxew l-MRLs għall-għeneb tal-mejda u tal-inbid, frawli, frott tal-qasab, riħan blu, cranberries, passolina, gooseberries, sebuq, leħjet il-bodbod, witloof, rabarbru, żerriegħa tal-ġirasol, żerriegħa tal-lift, żerriegħa tas-sojja, pitravi taz-zokkor (għeruq) u għeruq taċ-ċikwejra. Għal prodotti oħrajn huwa rrakkomandat li jinżammu l-MRLs eżistenti.

(19) l-Awtorità kkonkludiet li fir-rigward tal-MRLs għall-propiżammid għall-valerjanella, ħass, skarola, krexxun, aruka (rukla), weraq u nebbieta tal-brassika, ħxejjex aromatiċi, fażola (niexfa), għazz, piżelli (niexfa), laħam, xaħam, fwied u kliewi tal-majjal, annimali bovini, nagħaġ u mogħoż, u ħalib tar-ruminanti, xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(20) L-Awtorità kkonkludiet li fir-rigward tal-MRLs għall-propiżammid għall-kurrat u l-ħops ma kienet disponibbli l-ebda informazzjoni u li kien hemm il-ħtieġa ta' aktar attenzjoni mill-amministraturi tar-riskji. L-MRLs għal dawk il-prodotti għandhom jiġu ffissati fil-limitu speċifiku ta' determinazzjoni jew fuq l-MRL prestabbilit fl-Artikolu 18(1)(b) tar-Regolament (KE) Nru 396/2005.

(21) Fir-rigward tal-propiżammid f'infużjonijiet erbali (imnixxfa), l-Awtorità ressqet opinjoni dwar l-MRLs għal dawk il-prodotti (13).

(22) Għall-piridat, l-Awtorità ressqet opinjoni motivata dwar l-MRLs eżistenti skont l-Artikolu 12(2) tar-Regolament (KE) Nru 396/2005 flimkien mal-Artikolu 12(1) tiegħu (14). L-Awtorità kkonkludiet li fir-rigward tal-MRLs għall-leħjet il-bodbod, tewm, basal, xalott, basal tar-rebbiegħa, qamħ ħelu, brassica bil-fjuri, Brussels sprouts, kaboċċi, kaboċċi tal-weraq twal, ġdur kolrabi, kurrat selvaġġ, asparagu, kurrat, lupini, żerriegħa tal-peprin, żerriegħa tal-lift, qamħirrum, infużjonijiet erbali (imnixxfa, fjuri), infużjonijiet erbali (imnixxfa, weraq), infużjonijiet erbali (imnixxfa, għeruq), ħwawar (żrieragħ), ħwawar (frott u berries), laħam, xaħam u fwied tal-majjali, annimali bovini, nagħaġ u mogħoż, laħam, xaħam u fwied tat-tjur, ħalib tar-ruminanti u bajd tal-għasafar, xi informazzjoni ma kinitx disponibbli u li kienet meħtieġa aktar kunsiderazzjoni mill-maniġers tar-riskji. Billi ma hemmx riskju għall-konsumaturi, l-MRLs għal dawk il-prodotti għandhom jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità. Se ssir reviżjoni ta' dawk l-MRLs; ir-reviżjoni se tqis l-informazzjoni disponibbli fi żmien sentejn mill-pubblikazzjoni ta' dan ir-Regolament.

(23) L-Awtorità kkonkludiet li fir-rigward tal-MRLs għall-piridat fil-qaqoċċ, xgħir, ross u qamħ ma kienet disponibbli l-ebda informazzjoni u li kien hemm il-ħtieġa ta' aktar kunsiderazzjoni mill-maniġers tar-riskji. L-MRLs għal dawk il-prodotti għandhom jiġu ffissati fil-limitu speċifiku ta' determinazzjoni jew fuq l-MRL prestabbilit fl-Artikolu 18(1)(b) tar-Regolament (KE) Nru 396/2005.

(24) Fir-rigward tal-piridat fil-weraq tal-karfus (weraq tax-xibt), l-Awtorità ressqet opinjoni dwar l-MRL għal dak il-prodott (15).

(25) Fir-rigward tal-prodotti li għalihom la ġew irrappurtati awtorizzazzjonijiet rilevanti jew tolleranzi tal-importazzjoni fil-livell tal-Unjoni Ewropea u lanqas ma kienu disponibbli MRLs tal-Kodiċi, l-Awtorità kkonkludiet li kien hemm bżonn ta' aktar attenzjoni mill-amministraturi tar-riskji. Filwaqt li tqis l-għarfien xjentifiku u tekniku attwali, l-MRLs għal dawk il-prodotti għandhom jiġu stabbiliti fil-limitu speċifiku ta' determinazzjoni jew fuq l-MRL prestabbilit kif stipulat fl-Artikolu 18(1)(b) tar-Regolament (KE) Nru 396/2005.

(26) Abbażi tal-opinjonijiet motivati tal-Awtorità u fid-dawl tal-fatturi rilevanti tas-suġġett inkwistjoni, il-modifiki xierqa għall-MRLs jissodisfaw ir-rekwiżiti tal-Artikolu 14(2) u tal-Artikolu 18(4) tar-Regolament (KE) Nru 396/2005.

(27) Permezz tal-Organizzazzjoni Dinjija tal-Kummerċ, l-imsieħba kummerċjali tal-Unjoni ġew ikkonsultati dwar l-MRLs il-ġodda u l-kummenti tagħhom ġew ikkunsidrati.

(28) Għaldaqstant ir-Regolament (KE) Nru 396/2005 għandu jiġi emendat kif xieraq.

(29) Biex jippermetti l-kummerċjalizzazzjoni, l-ipproċessar u l-konsum normali tal-prodotti, dan ir-Regolament għandu jistipula arranġament tranżizzjonali għal prodotti li jkunu ġew prodotti legalment qabel il-modifika tal-MRLs u li għalihom l-informazzjoni turi li nżamm livell għoli ta' protezzjoni tal-konsumaturi.

(30) Għandu jitħalla jgħaddi perjodu raġonevoli ta' żmien qabel ma l-MRLs modifikati jsiru applikabbli, biex l-Istati Membri, il-pajjiżi terzi u l-operaturi tan-negozji tal-ikel jingħataw żmien biżżejjed biex iħejju ruħhom biex jissodisfaw ir-rekwiżiti l-ġodda li jirriżultaw mill-modifika tal-MRLs.

(31) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

ADOTTAT DAN IR-REGOLAMENT:

Artikolu 1

L-Annessi II u III tar-Regolament (KE) Nru 396/2005 huma emendati skont l-Anness ta' dan ir-Regolament.

Artikolu 2

Fir-rigward tas-sustanzi attivi fil-prodotti u fuqhom, kif stipulat fil-lista li ġejja, ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament, għandu jibqa' japplika għal prodotti li ġew prodotti legalment qabel it-13 ta' Mejju 2015:

(1) amitrol: il-prodotti kollha,

(2) dinokap: il-prodotti kollha għajr l-għeneb tal-inbid u l-bettiegħ,

(3) fipronil, flufenaċet, pendimetalina, propiżammid u piridat: il-prodotti kollha.

Artikolu 3

Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Madankollu, għandu japplika mit-13 ta' Mejju 2015.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-20 ta' Ottubru 2014. Għall-Kummissjoni Il-President José Manuel BARROSO

(1) ĠU L 70, 16.3.2005, p. 1.

(2) European Food Safety Authority; Reasoned opinion on the review of the existing maximum residue levels (MRLs) for amitrole according to Article 12 of Regulation (EC) No 396/2005. EFSA Journal 2012;10(6):2763. [35 pp.].

(3) European Food Safety Authority; Review of the existing maximum residue levels (MRLs) for dinocap according to Article 12 of Regulation (EC) No 396/2005. EFSA Journal 2011;9(8):2340. [33 pp.].

(4) European Food Safety Authority; Reasoned opinion on the review of the existing maximum residue levels (MRLs) for fipronil according to Article 12 of Regulation (EC) No 396/2005. EFSA Journal 2012;10(4):2688. [44 pp.].

(5) Ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU L 309, 24.11.2009, p. 1).

(6) European Food Safety Authority; Reasoned opinion on the modification of the existing MRL for fipronil in poultry fat. EFSA Journal 2012;10(5):2707. [32 pp.].

(7) Ir-Regolament tal-Kummissjoni (UE) Nru 212/2013 tal-11 ta' Marzu 2013 li jissostitwixxi l-Anness I tar-Regolament (KE) Nru 396/2005 tal-Parlament Ewropew u tal-Kunsill fir-rigward ta' żidiet u modifikazzjonijiet dwar il-prodotti koperti b'dak l-Anness (ĠU L 68, 12.3.2013, p. 30).

(8) European Food Safety Authority; Reasoned opinion on the modification of maximum residue levels (MRLs) for fipronil following the withdrawal of the authorised uses on kale and head cabbage. EFSA Journal 2014;12(1):3543. [37 pp.].

(9) European Food Safety Authority; Reasoned opinion on the review of the existing maximum residue levels (MRLs) for flufenacet according to Article 12 of Regulation (EC) No 396/2005. EFSA Journal 2012;10(4):2689. [52 pp.].

(10) European Food Safety Authority; Reasoned opinion on the review of the existing maximum residue levels (MRLs) for pendimethalin according to Article 12 of Regulation (EC) No 396/2005. EFSA Journal 2012;10(4):2683. [57 pp.].

(11) European Food Safety Authority; Reasoned opinion on the modification of the existing MRLs for pendimethalin in various crops. EFSA Journal 2013;11(5):3217. [27 pp.].

(12) European Food Safety Authority; Reasoned opinion on the review of the existing maximum residue levels (MRLs) for propyzamide according to Article 12 of Regulation (EC) No 396/2005. EFSA Journal 2012;10(4):2690. [54 pp.].

(13) European Food Safety Authority; L-opinjoni motivata dwar il-modifika tal-MRLs fis-seħħ għall-propiżamid fil-weraq, fjuri u tal-infużjonijiet erbali. EFSA Journal 2013;11(9):3378. [28 pp.].

(14) European Food Safety Authority; Reasoned opinion on the review of the existing maximum residue levels (MRLs) for pyridate according to Article 12 of Regulation (EC) No 396/2005. EFSA Journal 2012;10(4):2687. [47 pp.].

(15) European Food Safety Authority; Reasoned opinion on the modification of the existing MRL for pyridate in celery leaves (dill leaves). EFSA Journal 2012;10(9):2892. [25 pp.].